Ich, Heiny Meyer von Biralouff, geordnetter richter hierinn, ✳ bekenn offennlich mit disem brieff, ✳ das ich uff hütt dato des zuͤ Effinngenn
im dorff ✳ anstatt unnd innamen miner gnaͤdigenn froͧwenn, aͤptissinn ✳ unnd convēts des gotzhuses Kuͤngsfeldenn, als zwinckherr̄n ✳ mineˀ
wirdigenn froͧwenn ✳ unnd usz bitt Ruͤdy Bosharttenns, irs kellers ✳ unnd amptmans ꝫcꝭ zuͤ Effinngn̄ im dorff ✳ mit verbannē gricht ✳ offenlich
zuͤ gricht gsaͤssenn bin. ✳ kamend alda fuͤr mich ✳ unnd nàchgemaͤldt grichtsaͤssenn ✳ die wirdigenn ✳ unnd erbrenn, mit namen her Michel Sager,
lütpiester zuͤ Elffinngn̄, ✳ unnd mit im Cuͤnrat Laͤnngloͧwer, ✳ wirt zuͤ Effinngn̄, ✳ Hanns ✳ oder Ruͤdy Has ✳ unnd Weltty Pauly vō Boͤtzenn als
kilchenn pflaͤger beder teylenn Elfinngn̄ unnd Boͤtzenn ✳ an eim ✳ unnd der ersam̄, from̄ Hanns Bürrer, des gotzhuses Kuͤngsfeldnn̄
hoffmeyster, als innamen desselbenn ✳ am anndrenn teyl ✳ verfürsprecht, ✳ offnettenndt die genamptenn priester unnd pflaͤger,
wie sy um̄b merers nutzes ✳ unnd notturfft willenn ✳ spaͤnn, ✳ irrung ✳ damit abzuͤstellnn̄ ✳ ꝫcꝭ uff anbrinngn̄ ✳ mit guͤttm̄ wüssen, gmeinē
raͧtt ✳ unnd geheissz ✳ aller gmeind ✳ unnd unndertanen✳ der pfarr Elfinngn̄ zuͤgehoͤrig ꝫcꝭ einns uffrechtnn̄, ✳ ewignn̄, ✳ bestänndig₎ ✳ unnd unwidˀruͤfflichnn̄ kouffs ✳ verkoufft ✳ unnd gemäldttm̄ Hannsen Bürrer, hoffmeyster, ✳ zuͤ hanndn̄ gemaͤldts gotzhuses Kuͤngsfelden zuͤ kouffenn gaͤben
hettennd einenn kornn zaͤchenndn̄, ✳ mit andrem ✳ als ✳
✳ werck ✳
hoͤuw ✳ unnd ops ✳ dàrin dienennd, ✳ den man nampty der ostann zaͤchennden ꝫcꝭ,
den dasz gotzhusz Boͤtzenn ein guͤtt zitt ingnommē ✳ unnd den darvor ✳ von Hannsen Füchsninn von Louffennberg ✳ an sich koufft haͤtte ✳ und
diewil ✳ dem gotzhusz Kuͤngsfeldenn alle zaͤchenndn̄ dàrumb zuͤgehorig ✳ unnd der gemaldt zaͤchennd ✳ unnd guͤtter darin dienend ꝫcꝭ,
namlich in den dryggenn zaͤlgenn zuͤ Effinngn̄ glaͤgenn ✳ unnd niemans dann gmeldttem gotzhusz Kuͤngsfeldnn̄ koͤufflich unnd
am glaͤgnistenn waͤre. ✳ so haͤttenn sy ime sölichenn kouff fürer ✳ unnd billicher gonnen ✳ denn andrenn ꝫcꝭ unnd waͣre deˀ
gemàldt zächenndn̄ ✳ ganntz frygg, ✳ lidig, ✳ eygenn ✳ unnd unbekümbret, ✳ darfür sy ✳ für sich ✳ innamen der kilchnn̄, ✳ lütpriestrig ✳ und
gmeind ✳ unnd aller iro ewig nàchkommē ✳ guͤtt, sicher, redlich, werschafft ✳ tragenn soͤlttenn unnd welttennd, ✳ wo, ✳ wenn ✳ unnd gägenn
wem das nott wurd, ✳ geistlichnn̄ oder weltlichnn̄, ✳ als billich ✳ unnd rächt ist, ✳ ganntz ànͧ engaͤltnus ✳ unnd costenn gedauchts
gotzhuses Kuͤngsfeldenn ꝫcꝭ. unnd waͤre soͤlicher kouff ✳ unnd verkouff ✳ erganngn̄, ✳ beredt ✳ unnd also beschächenn,
namlich dazs mine gnaͤdign̄n froͧwenn gaͤgenwirtig ✳ unnd ir ewig nachkommē des gotzhuses Küngsfeldenn ✳ vermeldtem gotzhusz Boͤtzenn ✳ jaͤrlich vom irm̄ kornnzaͤchenndn̄ ✳ daselbs ✳ Effinngn̄ ✳ oder Elfinngn̄ ✳ sonnd gaͤbenn ✳ unnd verschaffenn
drü maltters guͤts, ✳ suber unnd genaͤmmeˀ werschafft, ✳ dero sonnd sin ✳ zweyg maltter an kornn ✳ unnd das dritt an haber,
die sonnd sy waͤrenn vermeldttm̄ gotzhusz Boͤtzenn ✳ für alle fürwort, ✳ kriegg, ✳ aͤcht, ✳ bann, ✳ alles verhefftenn, ✳ verbietten ✳ und
entwernn̄ ꝫcꝭ. alles inhaltt eines darum̄b uffgerichtnn̄, besiglettenn brieffs, ✳ so sy von gmeldttm̄ gotzhusz Kuͤngsfeldenn darum̄
inhabennd ✳ unnd dàrmit fründtlich von inenn ✳ vernuͤgt, ✳ verwist ✳ unnd soͤlichs verkouffs ganntz wol vernuͤgt sind, ✳ des sy sich bekandtt₎
unnd geloptennd ouch daruff ✳ by irnn wirdenn, trüwenn ✳ unnd erenn disenn kouff ✳ fùr sich ✳ unnd all ir nàchkommē ✳ stätt zehalttn̄
unnd verzigennd sich damit ✳ mit mund ✳ unnd hannd ✳ des gemeldttenn zächenndn̄ ✳ unnd aller eygennschafft ✳ unnd nutzung, ✳ wie
die waͤre an allenn früchtenn, ✳ dheine uszgnommē, ✳ unnd sunderlich so dientte dàrin ✳ unnder anndrem ✳ zum teill, ✳
✳ werck, ✳
✳ hoͤuw ✳ unnd
ops, ✳ dàrin ein luͤtpriester zuͤ Elffinngn̄ nützitt zuͦsprächnn̄ haͤtte, ✳ nàch jemmer annaͤmmē soͤltte ꝫcꝭ, mit übergäbenn desz unnd alleˀ
besitzung, ✳ nutzung, ✳ rechtenn ✳ unnd ansprachenn ✳ darann zehabennd ✳ gegenn gemeldttm̄ koͤuffer ✳ unnd dem gricht jemmeˀ unnd ewē¬
cklich. ✳ sunder satztennd sy dàmit ✳ die gemeldttnn̄ min gnaͤdig froͧwnn̄, ✳ aͤpptissinn unnd convēt, ✳ oder irnn amptmā in irem
namenn ✳ des in ruͤwig gewerd ✳ unnd besitzun̄g ✳ der manssenn, ✳ das sy mit soͤlichem zaͤchennd₎ ✳ nàch zaͤchenndens frigheit unnd
recht, ✳ wie mit anndern irn̄n eygnen̄ zächenndn̄ ✳ unnd gütt ✳ mogennd schalttenn ✳ unnd walttenn, ✳ als mit dem irenn, ✳ ungehindret
aller mencklichs ꝫcꝭ. es ward ouch sunderlich beredt, ✳ ob um̄b gemeldttnn̄ zaͤchenndn̄ ✳ jemmer brieff, ✳ sigell, ✳ urber, ✳ jàrzitt buͤcher, ✳ rödel ✳
oder annder schrifftenn yetz vor hanndn̄ waͤrennd ✳ oder in künfftigem fundnn̄ wurdend, ✳ die sollennd dem gmeldttenn gotzhusz Küngsfeld₎
ùber anntwurt werdenn ✳ unnd susz niemandt nützenn, ✳ weder im rechtenn nàch sus ✳ geistlichnn̄ ✳ oder weltlichnn̄, ✳ sunders allein dē
gotzhusz Kùngsfeldnn̄ zuͤ nutz ✳ unnd gwerd erschiessen ꝫcꝭ, als um̄b dasz sin. ✳ unnd als nu bed partiggn̄n, ✳ des alles wie vorstàtt einandrenn bekanndtlich ✳ gichtig ✳ anred ✳ unnd wol benuͤgig warennd, ✳ ward von inenn begert ✳ unnd zuͤ rächt gesetzt, ✳ diewil vilmbemeldttˀ
kouff also wie raͤcht waͤre erganngn̄, ✳ das er dann von den raͤchtsprechrenn ✳ nàch des zwinngs gwonheit, ✳ nàch recht ✳ mit gaͤbner urteyll wurde bevestnet ✳ unnd in crafft gesetzt. ✳ also ward uff min, obbemeldttn̄ richters, um̄bfràg ✳ uff den eyd zuͤ recht erkanndt
unnd gesprochenn, ✳ das obbestimpter kouff ✳ unnd verkouff ✳ inmàs ✳ unnd mit soͤlichm̄ gwaltt, ✳ mit inantwurttn̄ ✳ uff ✳ unnd hingaͤben waͤre
erganngn̄, ✳ das er nu ✳ unnd hienàch ✳ billich, krefftig ✳ unnd machtsam ✳ soͤlle gehalttenn werdenn ✳ unnd dàrinn ✳ nàch wider ✳ hinfuͤr ✳
nütz ✳
getragenn
werdenn ✳ von geistlichenn ✳ oder weltlichnn̄, ✳ alle gefaͤrd, ✳ boͤssz fùnd ✳ unnd list ✳ gantz vermittn̄ ꝫcꝭ. des im der bemeldt Hanns Bürrer
zuͤ hanndn̄ siner froͧwnn̄ ✳ ein urkünd ✳ oder ✳ vergūng brieff ✳ vom gricht begertt ✳ das im̄ mit recht ✳ zenemmē erkenndt ward. ✳ unnd sind
hieby gewaͤsenn vom gricht ✳ namlich Hanns Kistler, ✳ Cuͤnratt Flachs, ✳ Hanns Schaffüsly, ✳ Lenntz Coprion, ✳ Stäffann Waͤchter vō Oberburg,
Wernna Wigg von Hapspurg als geordnettnn̄ ✳ unnd annder des grichts. ✳ desz alles zuͦ wàrem unnd vestem urkünd, ✳ so hab
ich, obbemeldtter richter, ✳ von des grichts wegn̄n ✳ mit sampt den verköuffernn erbettenn den frommē, wysenn Hannsen Bischoff, vogtt
zuͦ Schennckenberg, ✳ unnsern liebenn herrnn̄, das er sin eygenn insigell ✳ unnsernn gnädigenn herrn̄ vō Bernn, ✳ im, ✳ mir, ✳ unnssernn
erbenn ✳ unnd nàchkommē gantz unschedlich, ✳ offennlich gehaͤnnckt hàtt an disenn brieff, ✳ der gäbenn ist uff sannt Peter unnd
Paulus tag, von Cristy unnsers herrn̄n geburt zaltt ✳ fünfftzächnn̄hundertt unnd achtzaͤchenn jàr.